ཉེ་བའི་ལོ་ངོ་བཅུ་ཕྲག་ནང།འཛམ་གླིང་གི་ས་ཁུལ་གཞན་ལྟར་ཁུལ་དེ་ཆོས་ལུགས་རིས་མེད་དུ་གྱུར་པ་དང་།ཡུལ་གཞན་ནས་གནས་སྤོས་པའི་རྐྱེན་གྱིས་ད་དུང་རིག་གཞུང་སྣ་ཚོགས་དང་ཆོས་ལུགས་སྣ་ཚོགས་སུ་གྱུར།འགྱུར་པ་དེ་དག་ལ་བསམ་ཞིབ་བྱས་ན།སྲོལ་རྒྱུན་ཆོས་ཕྱོགས་ཀྱི་ཐབས་ལམ་ཐོག་ལ་བློས་འགེལ་ཞེ་དྲག་མ་བྱས་པར།ཞིང་ཆེན་གྱི་དཔོན་རིགས་ཚོས་སློབ་གྲྭ་ཁག་གི་ནང་བཟང་སྤྱོད་སློབ་ཁྲིད་བྱེད་པའི་ཐབས་ལམ་གསར་པ་ཞིག་འཚོལ་སྒྲུབ་བྱེད་བཞིན་ཡོད།སློབ་ཚན་འཆར་གཞི་ཇི་ལྟར་ཡར་རྒྱས་གཏོང་ངམ།ལོ་ཚོད་འདྲ་མིན་ལ་སློབ་ཁྲིད་ཇི་ལྟར་བྱེད་དམ་ཞེས་པའི་དམིགས་བཀར་གྱི་དྲི་བ་དེ་དག་ཤེས་ཡོན་ཁྱབ་ཁོངས་ཁྲོད་ཆེད་ལས་པ་དང་།སེམས་ཁམས་ཡར་རྒྱས།འབྲེལ་ཡོད་ཀྱི་སློབ་གཞི་བཅས་ལ་གནད་འགག་ཡིན་སྟབས་ངོས་ནས་དེའི་ཐོག་བློ་སྐྱེད་ཕྲན་བུ་ཕུལ་ཡོད།འོན་ཀྱང་སྤྱིར་བཏང་གི་ཐབས་ལམ་ཐོག་བཟང་སྤྱོད་ལ་འཇུག་པར་ཆོས་ལུགས་ལ་མ་བརྟེན་པའི་ཐབས་ལམ་ཐད་གཞི་རྩའི་རྩ་འཛིན་དེ་ལྷད་མེད་པའི་ཡོངས་ཁྱབ་ཅིག་དགོས་རྒྱུ་གལ་ཆེན་པོ་ཡིན་སྐོར་ངོས་ཀྱི་མཐོང་ཚུལ་སྤེལ་ཡོད།དེ་བཞིན་ཡིད་ལ་བྱེད་པའི་རྒྱུན་སྲོལ་གྱི་སྦྱོང་བརྡར་དང་ནང་སེམས་ཀྱི་རིན་ཐང་རྒྱུད་སྦྱོང་བྱེད་པས་མི་མང་པོར་ཁེ་ཕན་ཡོད་སྐོར་ངོས་ཀྱི་མཐོང་ཚུལ་ཡང་སྤེལ་ཟིན།བསམ་བློའི་ནང་དེ་ཡོད་པའི་ཐོག་ནས་དཔེ་དེབ་འདིའི་སྡེ་ཚན་གཉིས་པའི་ནང་དེ་དག་ལས་ཁག་ཅིག་ངོས་ནས་རྒྱས་བཤད་བྱས་ཡོད།སློབ་ཁྲིད་ཐབས་ལམ་རིག་པའི་དྲི་བའི་ཐོག་ངོས་ཀྱི་སྔོན་ཆད་དང་ད་ལྟའི་བསམ་འཆར་གཅིག་པུ་དེ་ནི།དྲན་དགོས་པ་ཞིག་ལ།ཡ་རབས་བཟང་སྤྱོད་ཀྱི་གོ་རྟོགས་དང་ནང་སེམས་ཀྱི་རིན་ཐང་ཐོག་སློབ་ཁྲིད་བྱེད་སྐབས།གནས་ཚུལ་འགྲེལ་བརྗོད་བྱེད་པ་ཙམ་གྱིས་རྩ་བ་ནས་མི་ལྡང་བར།དཔེ་དང་སྦྱར་ཏེ་སློབ་རྒྱུ་ནི་གཙོ་གནད་ཆེ་ཤོས་ཤིག་ཡིན།གལ་ཏེ་དགེ་རྒན་གྱིས་བཟང་པོའི་རིན་ཐང་ཐོག་གཏམ་བཤད་བྱེད་ཅིང་།དེའི་ཕན་ཡོན་རྒྱས་སྤྲོས་བྱེད་པ་དང་ཆབས་ཅིག་རང་གིས་གང་བརྗོད་པ་དེ་སོ་སོའི་མྱོང་བའི་ཐོག་ནས་གསལ་ཁ་འདོན་མི་ཐུབ་ན།སློབ་ཕྲུག་རྣམས་ཀྱིས།དགེ་རྒན་གྱིས་གང་གསུངས་པ་རྣམས་དབང་མེད་དུ་བཀོལ་བ་ལྟ་བུར་མཐོང་སྲིད།ཕྱོགས་གཞན་ཞིག་ནས།གལ་སྲིད་དགེ་རྒན་རྣམས་ཀྱིས་སློབ་ཕྲུག་ཚོར་བཅོས་མིན་གྱི་སེམས་ཁུར་ལྡན་པའི་ཐོག་ནས།སེམས་པ་བཟང་པོ་སོ་སོའི་སྤྱོད་ལམ་གྱི་མྱོང་བའི་ཆ་ཤས་སུ་སྒྲིལ་ཐུབ་ན།རང་གིས་གང་གསུངས་པ་རྣམས་གནད་ལ་སྨིན་པ་ཞིག་ཡོང་ཐུབ།